Saltum strand ligner ved første øjekast en vaskeægte turiststrand sådan en dag i maj. Blå himmel, grønt hav og hvidt sand. Men gemt i sandet lurer en af vor tids største miljøproblemer: Plastik. Hvert år smides enorme mængder af plast i naturen og i verdenshavene, så i forbindelse med dette års såkaldte ”Earth Day”, var der fokus på netop plast, da Race for Oceans holdt affaldsindsamling på Vestkysten. - Det er enorme mængder plast, som havner i naturen. Alene såkaldte plast-pellets, der er små plastkugler, som indgår i alle plastmaterialer, tabes der mere end 160.000 tons af hvert år. Vel at mærke i EU alene, forklarer Signe Simonsen, der er initiativtager til organisationen Race for Oceans, der arbejder med at sætte fokus på FN’s verdensmål nummer 14 – Livet i havet: - Vi skal sætte fokus på udfordringerne med plast, for vi er langt fra i mål. Det er nu, der skal handles, og det drejer sig ikke kun om at bremse udledningen, men også om at udvikle teknologier, der kan hjælpe os med opsamlingen af plast. Race for Oceans benyttede Earth Day til at afholde en vandretur gennem Kettrup Bjerge med indlagt affaldsindsamling på Saltum Strand. Omkring 50 interesserede var mødt op for at hjælpe og samtidig få mere viden: - Min hund Herman har aldrig oplevet Vesterhavet, så da vi alligevel var i sommerhus heroppe, var det oplagt at deltage, forklarer Astrid Riddermann fra Aarhus og fortsætter: - Jeg er da bekymret, for hvordan bliver det for de fremtidige generationer, der skal være på kloden, når dem der har været der før, ikke har passet bedre på? Affaldsindsamlingen langs kysten gav stof til eftertanke blandt de mange deltagere. Der var nemlig nok af plastik at samle op. Hvis man i øvrigt kiggede godt efter: - Jeg har fundet flasker, fiskesnøre og net, og så er der en del af de her plastik-pellets, men de er så små, at man skal kigge rigtigt godt efter. Jeg havde egentlig troet, at affald på stranden ville være nogle store ting, men faktisk er langt det meste ret småt. Det overrasker mig meget, lyder det fra Zenia Maltha, der til dagligt arbejder som outdoor-, og jagtinfluencer.

Opsummering:
50 interesserede var i dag mødt op på Saltum Strand for at samle plastik.